CELEX: 32014D0025
Language: sk
Date: 2014-01-17 00:00:00
Title: 2014/25/EÚ: Rozhodnutie Komisie zo 17. januára 2014 , ktoré sa týka oznámenia Slovenskej republiky o prechodnom národnom programe podľa článku 32 smernice Európskeho parlamentu a Rady 2010/75/EÚ o priemyselných emisiách [oznámené pod číslom C(2014) 59]

21.1.2014   
            
            
               SK
            
            
               Úradný vestník Európskej únie
            
            
               L 16/34
            
         
      ROZHODNUTIE KOMISIE
   
   zo 17. januára 2014,
   ktoré sa týka oznámenia Slovenskej republiky o prechodnom národnom programe podľa článku 32 smernice Európskeho parlamentu a Rady 2010/75/EÚ o priemyselných emisiách
   [oznámené pod číslom C(2014) 59]
   (Iba slovenské znenie je autentické)
   (2014/25/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2010/75/EÚ z 24. novembra 2010 o priemyselných emisiách (integrovaná prevencia a kontrola znečisťovania životného prostredia) (1), a najmä na jej článok 32 ods. 5 druhý pododsek,
   keďže:
   
               (1)
            
            
               V súlade s článkom 32 ods. 5 prvým pododsekom smernice 2010/75/EÚ Slovenská republika predložila 8. januára 2013 Komisii svoj prechodný národný program (2) (ďalej len „PNP“).
            
         
               (2)
            
            
               Pri hodnotení úplnosti PNP Komisia zistila určité nezrovnalosti medzi zoznamom zariadení uvedeným v PNP a tým, ktorý Slovenská republika oznámila vo svojom registri emisií na rok 2009 podľa smernice Európskeho parlamentu a Rady 2001/80/ES (3).
            
         
               (3)
            
            
               Listom z 12. júna 2013 (4) Komisia požiadala slovenské orgány, aby potvrdili, že sa správne uplatnili agregačné pravidlá stanovené v článku 29 smernice 2010/75/EÚ a vymedzenie pojmu „prevádzkové hodiny“ podľa článku 3 ods. 27 smernice 2010/75/EÚ. Komisia takisto požiadala o doplňujúce údaje, najmä objasnenie nezrovnalostí medzi PNP a registrom emisií podľa smernice 2001/80/ES.
            
         
               (4)
            
            
               Slovenská republika predložila Komisii doplňujúce informácie listom z 27. júna 2013 (5).
            
         
               (5)
            
            
               Na základe analýzy aktualizovaných informácií Komisia listom z 23. júla 2013 (6) požiadala slovenské orgány, aby potvrdili, že do PNP nebolo zahrnuté žiadne zo zariadení, na ktoré sa uplatnila výnimka podľa článku 4 ods. 4 smernice 2001/80/ES. Komisia zároveň požiadala slovenské orgány o overenie viacerých hodnôt emisných limitov použitých vo výpočtoch a o doloženie splnenia kritérií odôvodňujúcich ich uplatnenie.
            
         
               (6)
            
            
               Listom zo 16. augusta 2013 (7) Slovenská republika informovala Komisiu, že dve zariadenia boli z PNP vyňaté. Pri zariadení „U.S. Steel Košice, s. r. o., kotly K1-K5“ Slovenská republika objasnila, že hoci sa na časť zariadenia niekoľko rokov vzťahovala výnimka podľa článku 4 ods. 4 smernice 2001/80/ES, táto časť bola v roku 2010 prestavaná. Slovenská republika argumentovala, že toto zariadenie preto možno do PNP zahrnúť. Slovenská republika zároveň poskytla viacero opravených hodnôt emisných limitov, ale pri dvoch zariadeniach nebolo uplatnenie osobitných hodnôt emisných limitov zdôvodnené.
            
         
               (7)
            
            
               Listom z 27. septembra 2013 (8) Komisia informovala Slovenskú republiku, že podľa článku 32 ods. 1 písm. d) smernice 2010/75/EÚ a na základe poskytnutých informácií zariadenie „U.S. Steel Košice, s. r. o., kotly K1-K5“, na ktorého časť sa uplatnila výnimka podľa článku 4 ods. 4 smernice 2001/80/ES, nemožno zahrnúť do PNP. Komisia zároveň požiadala slovenské orgány, aby poskytli doplňujúce informácie o obsahu popolčeka v kvapalnom palive spaľovanom v dvoch zariadeniach, pri ktorých sa uplatnila hodnota emisného limitu prachu 100 mg/Nm3.
            
         
               (8)
            
            
               Listom z 30. septembra 2013 (9) Slovenská republika informovala Komisiu, že hodnota emisného limitu prachu použitá pri týchto dvoch zariadeniach bola znížená na 50 mg/Nm3. Slovenská republika poskytla doplňujúce informácie na podporu argumentu, že na zariadenie „U.S. Steel Košice, s. r. o., kotly K1-K5“ sa nevzťahuje článok 32 ods. 1 písm. d) smernice 2010/75/EÚ a možno ho zahrnúť do PNP.
            
         
               (9)
            
            
               Po stretnutí medzi slovenskými orgánmi a zástupcami Komisie, ktoré sa konalo 11. októbra 2013, Slovenská republika listom zo 17. októbra 2013 (10) bližšie objasnila situáciu v prípade zariadenia „U.S. Steel Košice, s. r. o., kotly K1-K5“, pričom uviedla, že výnimka podľa článku 4 ods. 4 smernice 2001/80/ES sa uplatnila len na jeden kotol, a poskytla podrobný technický opis všetkých zmien na tomto kotle v rámci jeho rekonštrukcie v roku 2010. Z týchto informácií jasne vyplynulo, že v zariadení „U.S. Steel Košice, s. r. o., kotly K1-K5“ bol postavený celkom nový kotol a že kotol, na ktorý sa v minulosti uplatnila výnimka podľa článku 4 ods. 4 smernice 2001/80/ES, bol predtým celkom demontovaný a nahradený. To znamená, že príslušné zariadenie nespadá pod článok 32 ods. 1 písm. d) smernice 2010/75/EÚ a možno ho zahrnúť do PNP v súlade s vykonávacím rozhodnutím Komisie 2012/115/EÚ (11).
            
         
               (10)
            
            
               Komisia posúdila PNP v súlade s článkom 32 ods. 1, 3 a 4 smernice 2010/75/EÚ a s vykonávacím rozhodnutím 2012/115/EÚ.
            
         
               (11)
            
            
               Komisia preskúmala predovšetkým konzistentnosť a správnosť údajov, predpokladov a výpočtov používaných pri stanovovaní príspevkov jednotlivých spaľovacích zariadení uvedených v PNP k emisným stropom stanoveným v PNP a analyzovala, či sa v ňom uvádzajú ciele a súvisiace cieľové hodnoty, opatrenia a harmonogramy na účely dosiahnutia týchto cieľov, ako aj monitorovací mechanizmus na posúdenie zachovávania súladu v budúcnosti.
            
         
               (12)
            
            
               Na základe predložených doplňujúcich informácií Komisia zistila, že emisné stropy na roky 2016 a 2019 sa vypočítali s použitím náležitých údajov a vzorcov a že ich výpočet je správny. Slovenská republika poskytla dostačujúce informácie o opatreniach, ktoré budú prijaté na dosiahnutie emisných stropov, monitorovanie a podávanie správ Komisii v súvislosti s realizáciou PNP.
            
         
               (13)
            
            
               Komisia sa presvedčila, že slovenské orgány prihliadali na ustanovenia uvedené v článku 32 ods. 1, 3 a 4 smernice 2010/75/EÚ a vo vykonávacom rozhodnutí 2012/115/EÚ.
            
         
               (14)
            
            
               Realizáciou PNP by nemali byť dotknuté ostatné platné vnútroštátne právne predpisy a právo Únie. Pri stanovovaní jednotlivých podmienok udelenia povolenia spaľovacím zariadeniam zahrnutým do PNP by Slovenská republika mala zabezpečiť najmä to, aby nedošlo k ohrozeniu súladu s požiadavkami stanovenými okrem iného v smernici 2010/75/EÚ, smernici Európskeho parlamentu a Rady 2008/50/ES (12) a smernici Európskeho parlamentu a Rady 2001/81/ES (13).
            
         
               (15)
            
            
               V článku 32 ods. 6 smernice 2010/75/EÚ sa vyžaduje, aby Slovenská republika informovala Komisiu o akýchkoľvek neskorších zmenách PNP. Komisia by mala posúdiť, či sú dané zmeny v súlade s ustanoveniami uvedenými v článku 32 ods. 1, 3 a 4 smernice 2010/75/EÚ a vo vykonávacom rozhodnutí 2012/115/EÚ,
            
         PRIJALA TOTO ROZHODNUTIE:
   Článok 1
   1.   Na základe článku 32 ods. 1, 3 a 4 smernice 2010/75/EÚ a vykonávacieho rozhodnutia 2012/115/EÚ sa proti prechodnému národnému programu, ktorý Slovenská republika oznámila Komisii 8. januára 2013 podľa článku 32 ods. 5 smernice 2010/75/EÚ a ktorý bol zmenený v súlade s doplňujúcimi informáciami zaslanými 27. júna 2013, 16. augusta 2013, 30. septembra 2013 a 17. októbra 2013 (14), nevznášajú žiadne námietky.
   2.   V prílohe sa stanovuje zoznam zariadení zahrnutých do prechodného národného programu, znečisťujúce látky, v súvislosti s ktorými sú dané zariadenia zahrnuté do programu, ako aj uplatniteľné emisné stropy.
   3.   Realizácia prechodného národného programu slovenskými orgánmi neoslobodzuje Slovenskú republiku od dodržiavania ustanovení smernice 2010/75/EÚ, pokiaľ ide o emisie z jednotlivých spaľovacích zariadení zahrnutých v programe, a iných príslušných právnych predpisov Európskej únie týkajúcich sa životného prostredia.
   Článok 2
   Komisia posúdi súlad všetkých prípadných neskorších zmien prechodného národného programu, ktoré Slovenská republika v budúcnosti oznámi, s ustanoveniami uvedenými v článku 32 ods. 1, 3 a 4 smernice 2010/75/EÚ a vo vykonávacom rozhodnutí 2012/115/EÚ.
   Článok 3
   Toto rozhodnutie je určené Slovenskej republike.
   
      V Bruseli 17. januára 2014
      
         
            Za Komisiu
         
         Janez POTOČNIK
         
         
            člen Komisie
         
      
   
   
      (1)  Ú. v. EÚ L 334, 17.12.2010, s. 17.
   
      (2)  Oznámenie Slovenskej republiky prijala Komisia elektronickou poštou 9. januára 2013 a bolo zaevidované pod referenčným číslom Ares(2013)25811. Listom z 9. januára 2013 (zaevidovaným pod referenčným číslom Ares(2013)40113) slovenské orgány vysvetlili Komisii, že pre technické problémy s informačným systémom koncom roka 2012 nebolo možné Komisii doručiť elektronickú verziu PNP pred 1. januárom 2013, no bola odoslaná okamžite po opätovnom sfunkčnení informačného systému.
   
      (3)  Smernica Európskeho parlamentu a Rady 2001/80/ES z 23. októbra 2001 o obmedzení emisií určitých znečisťujúcich látok do ovzdušia z veľkých spaľovacích zariadení (Ú. v. ES L 309, 27.11.2001, s. 1).
   
      (4)  Ares(2013)1636798.
   
      (5)  Ares(2013)2533608.
   
      (6)  Ares(2013)2741492.
   
      (7)  Ares(2013)3001466.
   
      (8)  Ares(2013)3122053.
   
      (9)  Ares(2013)3198587.
   
      (10)  Ares(2013)3322372.
   
      (11)  Vykonávacie rozhodnutie Komisie 2012/115/EÚ z 10. februára 2012, ktorým sa ustanovujú pravidlá týkajúce sa prechodných národných programov podľa smernice Európskeho parlamentu a Rady 2010/75/EÚ o priemyselných emisiách (Ú. v. EÚ L 52, 24.2.2012, s. 12).
   
      (12)  Smernica Európskeho parlamentu a Rady 2008/50/ES z 21. mája 2008 o kvalite okolitého ovzdušia a čistejšom ovzduší v Európe (Ú. v. EÚ L 152, 11.6.2008, s. 1).
   
      (13)  Smernica Európskeho parlamentu a Rady 2001/81/ES z 23. októbra 2001 o národných emisných stropoch pre určité látky znečisťujúce ovzdušie (Ú. v. ES L 309, 27.11.2001, s. 22).
   
      (14)  Komisia zaevidovala konsolidovanú verziu PNP 7. októbra 2013 pod registračným číslom Ares(2013)3198587.
   
      PRÍLOHA
      
         Zoznam zariadení zahrnutých v PNP
      
      
                  Číslo
               
               
                  Názov zariadenia podľa PNP
               
               
                  Celkový menovitý tepelný príkon k 31. 12. 2010 (MW)
               
               
                  Znečisťujúce látky zahrnuté v PNP
               
            
                  SO2
                  
               
               
                  NOx
                  
               
               
                  prach
               
            
                  1.
               
               
                  Bratislavská teplárenská, a. s., Tepláreň Juh
               
               
                  254
               
               
                  √
               
               
                  √
               
               
                  √
               
            
                  2.
               
               
                  Bratislavská teplárenská, a. s., Tepláreň Západ
               
               
                  255
               
               
                  √
               
               
                  √
               
               
                  √
               
            
                  3.
               
               
                  Continental Matador Rubber, s. r. o.
               
               
                  128
               
               
                  –
               
               
                  √
               
               
                  –
               
            
                  4.
               
               
                  Slovnaft Petrochemicals, s. r. o.
               
               
                  111,41
               
               
                  –
               
               
                  √
               
               
                  –
               
            
                  5.
               
               
                  U. S. Steel Košice, s. r. o., kotly K1-K5
               
               
                  917,3
               
               
                  √
               
               
                  √
               
               
                  √
               
            
                  6.
               
               
                  U.S. Steel Košice, s. r. o., kotol K6
               
               
                  163,6
               
               
                  √
               
               
                  √
               
               
                  √
               
            
                  7.
               
               
                  Zvolenská teplárenská, a. s., Tepláreň B
               
               
                  199
               
               
                  √
               
               
                  √
               
               
                  √
               
            
         
      
         Emisné stropy (v tonách)
      
      
                   
               
               
                  2016
               
               
                  2017
               
               
                  2018
               
               
                  2019
               
               
                  1.1. – 30.6.2020
               
            
                  SO2
                  
               
               
                  7 429
               
               
                  5 722
               
               
                  4 016
               
               
                  2 309
               
               
                  1 155
               
            
                  NOx
                  
               
               
                  4 469
               
               
                  3 758
               
               
                  3 047
               
               
                  2 335
               
               
                  1 168
               
            
                  prach
               
               
                  430
               
               
                  343
               
               
                  257
               
               
                  170
               
               
                  85